เอไอเอ ปั้นตัวแทน ปั๊มเบี้ยล้าน
กลุ่มเอไอเอ เผยกลยุทธ์ปีหน้า ปั้นตัวแทนเงินล้านระดับโลกเพิ่ม 2 เท่า ช่วยลูกค้าบริหารความเสี่ยง
3 ต.ค. 2559

กลุ่มเอไอเอ เผยกลยุทธ์ปีหน้า ปั้นตัวแทนเงินล้านระดับโลกเพิ่ม 2 เท่า ช่วยลูกค้าบริหารความเสี่ยง
นายมาร์ก ทักเกอร์ ประธานเจ้าหน้าที่บริหารและกรรมการผู้จัดการใหญ่ กลุ่มบริษัท เอไอเอ เปิดเผยว่า ปี 2559 กลุ่มเอไอเอ 14 ประเทศ มีตัวแทนที่มีคุณสมบัติติดคุณวุฒิเอ็มดีอาร์ที 5,687 คน สูงสุดอันดับ 1 ของโลกเป็นปีที่ 2 และปีหน้าตั้งเป้าจะเพิ่มเป็น 2 เท่าจากปีนี้ เพื่อช่วยลูกค้าบริหารความเสี่ยงและสร้างความมั่นคงทางการเงินในชีวิต
ด้าน นายโจเชง ประธานเจ้าหน้าที่ฝ่ายตัวแทนประกันชีวิต กลุ่มบริษัท เอไอเอ กล่าวว่า กลยุทธ์ในการสร้างตัวแทนให้ติดคุณวุฒิเอ็มดีอาร์ทีและตัวแทนมืออาชีพจะเน้นหลักสูตรที่ตรงกับตัวแทนในแต่ละกลุ่ม ภายใต้กลยุทธ์เอไอเอพรีเมียร์เอเยนซีมี 3 ด้าน คือ รับสมัครตัวแทนประกันชีวิตที่มีคุณภาพ คัดเลือกรายบุคคลที่มีความสามารถสูงในตลาด แบบเจาะตามกลุ่ม เช่น อายุ การศึกษา ความสามารถ และยกระดับการอบรมทุกๆ ปี
ทั้งนี้ บริษัทได้เปิดศูนย์ฝึกอบรมที่ดีที่สุดในเอเชียที่ประเทศไทย เพื่ออบรมผู้บริหารระดับสูงและผู้บริหารตัวแทน ตัวแทนชั้นแนวหน้า และเป็นครั้งแรกในเอเชียที่ทำการอบรมตัวแทนทุกคน ก่อนออกไปขายผลิตภัณฑ์ หรือไปพบลูกค้า เน้นเรื่องจรรยาบรรณ วิธีการปฏิบัติงาน โดยมีการพัฒนาหลักสูตรร่วมกับพันธมิตรที่เชี่ยวชาญเฉพาะทาง เพื่อพัฒนาให้ตัวแทนใน 14 ประเทศขึ้นเป็นผู้นำในธุรกิจ
นอกจากนี้ จะพัฒนาเทคโนโลยีและนวัตกรรมใหม่ๆ เพื่อสนับสนุนการให้บริการลูกค้าได้ดีและมีประสิทธิภาพเพิ่มขึ้น ยกระดับความเป็นมืออาชีพ ซึ่ง 3 ปีที่ผ่านมาได้เปิดตัวแอพพลิเคชั่น iPos ช่วยให้เข้าถึงลูกค้าได้ง่ายขึ้น ทุกที่ ทุกเวลา สามารถจัดการกับขั้นตอนการขาย สร้างข้อเสนอที่ตรงกับความต้องการของลูกค้า และปี 2558 บริษัทมีแอพพลิเคชั่น iMo สำหรับโทรศัพท์มือถือซึ่งใช้แล้วในหลายประเทศใช้ในการรับสมัครตัวแทนใหม่ หรือการแนะนำอาชีพ การจัดตารางนัดหมายลูกค้า การอบรมผ่านออนไลน์ และกำหนดเป้าหมายการขายของตนเองและทีมงาน
“ครึ่งแรกปีนี้มีตัวแทนเอไอเอส่งงานผ่าน iPos กว่า 7 แสนกรมธรรม์ใหม่ จาก 11 ประเทศ คิดเป็น 50% ของมูลค่าธุรกิจใหม่และกลยุทธ์พรีเมียร์เอเยนซี ทำให้ยอดตัวแทนของกลุ่มเพิ่มขึ้น 85% เมื่อเทียบกับปี 2553 นับตั้งแต่บริษัทเข้าจดทะเบียนในตลาดหลักทรัพย์ฮ่องกง” นายเชง กล่าว
นายเชง กล่าวว่า บริษัทมีตัวแทนคนรุ่นใหม่ที่มีความสามารถสูงโดย 25% ของตัวแทนมีอายุต่ำกว่า 30 ปี และมีตัวแทนที่ติดคุณวุฒิเอ็มดีอาร์ทีอายุต่ำกว่า 35 ปี ถึง 30% โดยเอไอเอยังเชื่อมั่นในช่องทางตัวแทน เพราะในภูมิภาคเอเชียยังต้องมีการเจอกันตัวต่อตัว เพื่อรับฟังความต้องการของลูกค้า วิเคราะห์ เสนอแบบประกัน ที่โดยยอดขายผ่านตัวแทนของกลุ่มอยู่ที่ 70% และอีก 30% ขายผ่านธนาคาร